Фаридэ и гъэлъэгъуэныгъэ
КъБКъУ-м дизайнымкIэ и колледжыр къэзыуха, ГъуазджэхэмкIэ Кавказ Ищхъэрэ къэрал институтым культурологиемкIэ и къудамэм и 5-нэ курсым щеджэ Мэремкъул Фаридэ и япэ гъэлъэгъуэныгъэр утыку кърихьащ. Абы и IэдакъэщIэкIхэр мы махуэхэм Лъэпкъ музейм щегъэлъагъуэ.
Фаридэ и сурэтхэм гупсысэ нэхъыщхьэу щыпхришар, зэ еплъыгъуэкIэ, адыгэ пщащэмрэ абы хэлъын хуей хабзэмрэ хьэл-щэнымрэу къыпщохъу, ауэ куэдкIэ нэхъ куущ къыджиIэну зыхуейр. Гъэлъэгъуэныгъэм «ТфIэкIуэдар къэтлъыхъуэжурэ» зэрыфIищам щIагъыбзэ щIэлъу къыщIэкIынщ. Езы хъыджэбзым абы теухуауэ дыщеупщIым: «Сэ псалъэншэу къэзгъэлъэгъуар си сурэтхэмкIэ цIыхухэм зэхащIыкIыу, диIа лъапIэныгъэхэм зэ езгъэгупсысыжамэ здэнут».
Фаридэ и сурэтхэм зырызыххэу укъытеувыIэмэ, дэтхэнэми къыщыгъэлъэгъуам заулкIэ ухыхьауэ, узыщIишауэ уоплъ. «Танцующие в облаках» лэжьыгъэм пщащитIыр, пэж дыдэу, пшэм къыщыфэми ярейщ. Абыхэм къащыпс фащэ удзыфэми нэр ехьэху. Гу зэрылъыттамкIэ, Мэремкъулым нэхъыфIу илъагъу плъыфэхэр щхъуантIэмрэ дыщафэмрэщ, «Прощание», «Гармония», «В лучах солнца», «Меланхолия» IэдакъэщIэкIхэр апхуэдэщ. Зыми ещхькъым «Последнее лето» сурэтым къыщыгъэлъэгъуа хъыджэбзыр. Адыгэ пщащэм и фащэри шакъафэщ, Iэдэбагъ, щабагъ дэплъагъури нэгъуэщIщ.
Зи гугъу сщIа сурэтхэм я дахагъэкIи къаIуатэкIи арэзы укъэзымыщI яхэткъым, ауэ, сэ сызэреплъымкIэ, гъэлъэгъуэныгъэр нэхъ лъапIэ зыщIыр XVII — XVIII лIэщIыгъуэхэм Адыгэ Хэкум къызэщIиубыдэу щыта щIыналъэр сурэтыщIым Iэзэу къызэригъэлъэгъуарщ. Шэрджэсым и картэр зэхэзыгъэувар Хьэсанокъуэ Ахьмэдщ.
Лэжьыгъэ хьэлэмэтщ мывэкIэщхърэ джэдыкIафэрэ къыщыгъэсэбэпа «В пространстве времени» сурэтри. Абы Мэремкъулым хилъхьащ адыгэ тхыпхъэхэмрэ дамыгъэхэмрэ. Апхуэдэ щIыкIэщ яIэр «Адыгские мотивы», «Ритмы солнца», «Мелодия сердца» и IэдакъэщIэкIхэми.
ГъащIэм и теплъэгъуэхэр хъыджэбз IэпщIэлъапщIэм къызэриIуатэ Iэмалхэр щIэщыгъуэ ящыхъуащ гъэлъэгъуэныгъэм кърихьэлIахэм. Абджым, пхъэм къыхэщIыкIа щыгъэхэр, мывэхэр, шыкIуртIымхэр — сытри Мэремкъулым гъуазджэм негъэсыф.
Гъэлъэгъуэныгъэр къазэрыщыхъуам дыщIоупщIэ:
Накуэ Феликс (Лъэпкъ музейм и унафэщI): — Сыт щыгъуи ди гуапэу ди IуэхущIапIэм и бжэр хузэIудох IэщIагъэ дахэ зиIэ цIыхум. Гъуазджэм хэт цIыхум дежкIэ абы мыхьэнэшхуэ иIэщ. Мэремкъул Фаридэ до- хъуэхъу и зэфIэкIым хигъэхъуэну, и гуащIэм зиужьыну.
Кожуховская Светланэ (КъБКъУ-м дизайнымкIэ и колледжым и унафэщI): — Мэремкъул Фаридэ лъагъуэ щыхишар ди еджапIэрщ, а IэщIагъэр абы къыдалъхуауэ къызолъытэ. Сурэтхэм соплъри, ахэр нэхущ, дахэщ, гукъыдэж къуат. Езы хъыджэбзри гуапэщи, сохъуэхъу насыпыфIэ хъуну, и IэщIагъэм нэхъри зригъэубгъуну.
Эфендиев ФуIэд (ГъуазджэхэмкIэ Кавказ Ищхъэрэ къэрал институтым и проректор): — Дрогушхуэ икIи дропагэ ди еджакIуэм мыпхуэдэ гъэлъэгъуэныгъэ зэрызригъэхъулIам. Иджы япэу къэхъуу аращ 5-нэ курсым щеджэм и лэжьыгъэхэм хухаха выставкэ щхьэхуэ къызэрагъэпэщу. Мэремкъул Фаридэ зэманыфI хъуауэ сэ соцIыху, и лэжьэкIэри слъэгъуащи, и щхьэ течауэ схужыIэнущ — ар и къару емыблэж пщащэщ.
Мэремкъулым жиIащ и япэ гъэлъэгъуэныгъэр и адэшхуэм и фэеплъу.
БАГЪЭТЫР Луизэ.
